Гупсысэ гъэщIэгъуэнхэм я утыку
ЩэкIуэгъуэм и 22 — 24-хэм Кавказ Ищхъэрэм щыяпэу Налшык щокIуэкI «ХьэтIохъущокъуэм и хадэ» open-air дунейпсо творческэ фестиваль. Махуищым и кIуэцIкIэ профессиональнэ сурэтыщIхэмрэ иджырей гъуазджэр фIыуэ зылъагъухэмрэ утыку кърахьэнущ я IэдакъэщIэкIхэр.
Арт-проектхэм я дунейпсо, урысейпсо зэхьэзэхуэхэм щытекIуауэ, цIыху IэпщIэлъапщIэхэу Германие, Сирие къэралыгъуэхэм, Москва, Ростов къалэхэм къикIахэм мастер-классхэр ирагъэкIуэкIынущ, пхъэм къыхэщIыкIа хьэпшыпхэр, скульптурэхэр, граффитихэр, сурэтхэр къагъэсэбэпурэ, инсталляцэ гъэщIэгъуэнхэр ягъэлъэгъуэнущ.
Зэхыхьэр къызэзыгъэпэщахэм — «Дахэ» жылагъуэ зэгухьэныгъэм хэтхэм — шэч къытрахьэркъым щIыбым щекIуэкIыну фестивалым республикэм и пщIэр къызэриIэтынум, абы кIэлъыплъхэр гъуазджэм и дунейм зэрыхишэнум.
Фестивалым и программэр IыхьитIу зэхэтынущ. ХьэтIохъущокъуэм и жыг хадэм къыщызэIуахыну творческэ мастерскойр сыхьэт 15-м щыщIэдзауэ 20 хъуху лэжьэнущ. «ЩызэкIуж тетIысхьэпIэм» и гупэм къит утым щызэхуэсынущ архитектор, дизайнер, сурэтыщI ныбжьыщIэхэр зыхэт гупи 10. Абдеж дыдэм IэпщIэлъапщIэхэм щащIынущ архитектурэ ухуэныгъэ мыинхэр. Арт-объектхэм я зэпеуэм хэт хъунущ апхуэдэ Iуэхум дихьэх дэтхэнэри. Сабийхэм папщIэ лэжьэнущ гупсысэ гъэщIэгъуэнхэр щаIуатэ лабораторэхэр, республикэм щыпсэу сабийхэмрэ ди хьэщIэхэмрэ абдежым гъуазджэ IэрыкIхэр щрагъэщIынущ.
Дыгъуасэрэ нобэрэ «Синдика» интур-хьэщIэщым зэIущIэхэр, IэпщIэлъапщIэхэм я дерсхэр щокIуэкI. Лэжьыгъэхэр къапщытэнущ ВШЭ-м и НИУ-м урбанистикэмкIэ и еджапIэ нэхъыщхьэу Москва дэтым и щIэныгъэрылажьэ, www. urbanurban.ru порталыр къызэзыгъэпэща икIи абы и редактор нэхъыщхьэ Коробейников Егор, илъэс къэс екIуэкI «Архстояние» дунейпсо архитектурэ фестивалым и куратор Качуркин Антон, кинетикэ скульптурэхэр зыщI Михайлов Игорь.
— «ХьэтIохъущокъуэм и хадэ» open-air зэхыхьэр зыхуэгъэпсар зыгъэпсэхупIэ паркыр лэжьыгъэ гъэщIэгъуэнхэмкIэ гъэнщIынырщ, къалэм и дахэр, и щэнхабзэр налшыкдэсхэми Къэбэрдей-Балъкъэрым и цIыхухэми щIэрыщIэу ягъэлъагъунырщ, — жиIащ фестивалыр зи жэрдэм Быдэ Аслъэн.
ДЖЭДГЪЭФ Маринэ.
